Murasakis far, Tametoki Fujiwara, en adelsmann av middels rang ved hoffet, var ekspert på klassisk kinesisk litteratur og filosofi. Faren ga henne samme utdannelse som han gav sønnen sin, og hun fikk opplæring i blant annet kinesisk som var hoffets offisielle språk. Jenter fikk som oftest opplæring i kana-stavelsene (hiragana og katakana) og diktning. Faren roste hennes intelligens og evner, men beklaget seg over at hun var «født jente».